**ΜΟΝΑΞΙΑ – ΕΛΛΕΙΨΗ ΕΠΙΚΟΙΝΩΝΙΑΣ Γ’ ΛΥΚΕΙΟΥ**

Η μοναξιά είναι ο εφιάλτης της σύγχρονης εποχής. ‘’Κόλασή μου η απουσία των άλλων’’ έλεγε ένας φιλόσοφος.

-Γέννημα της αστυφιλίας και της τεχνολογικής προόδου, η μοναξιά είναι ένα από τα πιο θλιβερά χαρακτηριστικά του πολιτισμού μας.

-Η ζωή στις πολυκατοικίες των μεγαλουπόλεων, έκανε τον άνθρωπο αφιλόξενο. Ο έρημος άνθρωπος των πόλεων ‘’μαμούθ’’ δε συνομιλεί, δεν έχει συναισθήματα. Ποτέ άλλοτε οι στέγες των σπιτιών δεν ήταν τόσο κοντά, αλλά οι καρδιές των ανθρώπων τόσο μακριά η μία από την άλλη.

-Όσο σιμότερα στον άλλο άνθρωπο ζει ο καθένας τόσο πιο ασφυκτική νιώθει τη μοναξιά του.

-Οι γρήγοροι ρυθμοί ζωής, αποτέλεσμα του τεχνολογικού πολιτισμού, αναχαιτίζουν την εγκάρδια επικοινωνία του ανθρώπου, κάνουν τις σχέσεις του τυπικές και απρόσωπες.

-Η εξειδίκευση της εργασίας, εκμηδένισε τις επαφές μεταξύ των εργαζομένων, έφερε τη μηχανοποίηση και την αλλοτρίωση στις εργασιακές σχέσεις. Μεταξύ των εργαζομένων δεν υπάρχει ενδιαφέρον, ειλικρίνεια, αλληλοβοήθεια, αλλά κακία, καχυποψία, ανταγωνισμός, υποκρισία.

-Σήμερα οι περισσότεροι πορεύονται άγνωστοι μεταξύ αγνώστων. Γίνονται ακέραιοι αριθμοί, ολομόναχοι με κλειστή καρδιά, με χαλαρούς δεσμούς, με αφοσιώσεις που αμβλύνονται, με ψυχές που αρρωσταίνουν, με ελπίδες και υποσχέσεις που αχρηστεύονται χωρίς καν να καρποφορήσουν, με φοβίες, ανίκανα να προστατεύσουν τον εσωτερικό τους κόσμο.

-Οι φιλίες έχασαν τον αγνό χαρακτήρα τους. Έγιναν εκμεταλλεύσιμες, ρηχές, ευκαιριακές, απλές αλληλογνωριμίες, κυβερνημένες από συμφέροντα.

-Οι μορφές ψυχαγωγίας στο σπίτι T.V., video και κυρίως οι Η/Υ και το διαδίκτυο έκαναν ακόμα πιο ανυπόφορη τη μοναξιά του ανθρώπου χωρίς να το καταλάβει. ‘’Έκλεψαν’’ το διάλογο, την επικοινωνία, αφού ώρες ολόκληρες αποξενώνεται από τα οικογενειακά και φιλικά του πρόσωπα.

-Ο υλιστικός τρόπος ζωής και η υπερκατανάλωση οδήγησαν σε σωματική και ψυχική κόπωση. Το κυνήγι της κοινωνικής και οικονομικής επιτυχίας έκανε τον άνθρωπο απάνθρωπο. Ο συνάνθρωπος του είναι ξένος, δεν τον εμπιστεύεται, δε του μιλά.

-Η κρίση της οικογένειας διαμορφώνει νέους, χωρίς ιδανικά και αξίες για τον άλλο. Απομονώνονται από γονείς και αδέρφια και αυτή η μοναξιά και ο ‘’κλειστός χαρακτήρας’’ τους καθοδηγεί σ’ όλη τους τη ζωή. Οι γονείς κωφεύουν μπροστά στα προβλήματα των παιδιών και η ζωή στην οικογένεια γίνεται συμβατική.

-Κάποτε η καρδιά του συνανθρώπου μας ήταν ανοιχτή. Τώρα ο φόβος, η ανησυχία, η έλλειψη εμπιστοσύνης τον έκαναν απλησίαστο, κλεισμένο στη μοναξιά του.

-Η μοναξιά είναι το σκληρό σφυροκόπημα που αποξένωσε την ψυχή μας.

-Η σύγκρουση με τον πλησίον οδήγησε όχι μόνο σε μοναξιά, αλλά και σε απογοήτευση, σε μελαγχολία, μαζοποίηση.

-Η ανεργία, τα υπαρξιακά αδιέξοδα, η περιθωριοποίηση βύθισαν πολλούς και κυρίως νέους στη μοναξιά.

-Η καταστροφή του φυσικού περιβάλλοντος και η απομάκρυνση του ανθρώπου από τη φύση τον έκαναν να χάσει τη γαλήνη του, την ψυχική του ηρεμία, να γεμίσει μοναξιά.

-Η μοναξιά ως θλιβερό γνώρισμα του πολιτισμού μας στερεί από τον άνθρωπο τη ζεστασιά του διαλόγου και τον βυθίζει στην απελπισία της σιωπής και του άγχους.

-Ο μονόλογος οδηγεί τον άνθρωπο στον παραλογισμό, και η εγκατάλειψη μας από τον πλησίον φέρνει την αδιαφορία και την ανωνυμία.

-Ανήμπορα γηρατειά, περιφρονημένα, πνίγονται στη μοναξιά από την εγκατάλειψη αυτών που κάποτε δέχονταν τις φροντίδες τους.

-Ο συνωστισμός του λαβύρινθου της μεγαλούπολης δημιούργησε κουρασμένες υπάρξεις που σέρνουν τα βήματά τους στα μονοπάτια του αφανισμού.

-Δυστυχώς όλα τα χαρακτηριστικά του σύγχρονου πολιτισμού μας συμβάλλουν στον ατομοκεντρισμό, στον ευδαιμονισμό, και στο βάθος στη μοναξιά.

-Η κακή ρυμοτομία και η αρχιτεκτονική των πόλεων, οι νέες αντιλήψεις δόμησης, δημιούργησαν ‘’φυλακές’’ χωρίς παράθυρα γεννώντας την ψυχασθένεια και φυλακισμένες ελπίδες.

-Η μοναξιά αρρωσταίνει την ψυχή μας. Είναι ο αργός θάνατος, αφού δε μπορεί κανείς να κοιτάξει στα μάτια τον άλλον, να ανταλλάξει μια χειραψία.

-Ο κόσμος μας έγινε ‘’άφιλος’’ με συμπεριφορές απάνθρωπες.

-Τις Κυριακές και τις μεγάλες γιορτές για πολλούς, το ποτήρι της μοναξιάς γίνεται ακόμη πικρότερο.

Μοναξιά, φτάνεις κάποτε μοιραία

μοναξιά, είσαι η πιο σκληρή παρέα.